《赠明侍者》
宋代·释道璨

好诗无音律，至文难言说。
学之无他术，先要心路绝。
兀坐送清昼，万事付一拙。
如是三十年，大巧自发越。
万象赴陶冶，百怪乞提挈。
兴来忽运笔，妙处无前哲。
古来翰墨士，外此别无诀。
明也江南来，俊气方烈烈。
乘潮观海门，入越探禹穴。
须从言外参，莫向纸上窃。
此方吾必秘，为子轻漏洩。
慎勿语俗子，只可自怡悦。